b'\n_START_ARTICLE_\nGorjansko\n_START_SECTION_\nLega kraja\n_START_PARAGRAPH_\nGorjansko je kra\xc5\xa1ko naselje, ki le\xc5\xbei 3 km jugozahodno od Komna, ob kri\xc5\xbei\xc5\xa1\xc4\x8du ceste, katere en krak pelje proti Brjam in Brestovici, drugi krak pa proti obmejnemu naselju Pre\xc4\x8dnik (italijansko Precenico), oziroma \xc5\xa0empolaju (San Pel\xc3\xa1gio) v Italiji._NEWLINE_V vasi so kaverne iz prve svetovne vojne. Ob va\xc5\xa1kem pokopali\xc5\xa1\xc4\x8du, ob cesti, ki pelje proti Klancu pa le\xc5\xbei veliko voja\xc5\xa1ko pokopali\xc5\xa1\xc4\x8de iz prve svetovne vojne.\n_START_SECTION_\nZgodovina\n_START_PARAGRAPH_\nPrvi znani podatki o Gorjanskem segajo v srednji vek, ko so se tu naselili lastniki samostana iz Ro\xc5\xbeca (Rosazzo). V 18. stoletju so postali lastniki posesti Devinski grofje, ki so imeli v lasti \xc5\xbeupo z imenom Gorjansk v katero so spadale dana\xc5\xa1nje vasi Gorjansko, Vol\xc4\x8dji Grad, Ivanji Grad in Brje pri Komnu._NEWLINE_\xc5\xbdupnijska cerkev sv. Andreja je postavljena na ostankih manj\xc5\xa1e gotske cerkvice. Leta 1896 so cerkev gradbeno preuredili. Prej\xc5\xa1ni gotski prezbiterij je sedaj zakristija. Dana\xc5\xa1njo podobo pa je cerkev dobila po obnovi in poslikavah v letih 1955 do 1963. Poslikave je napravil slikar Tone Kralj._NEWLINE_Gorjansko je znano iz \xc4\x8dasov prve svetovne vojne, ko so bile tu voja\xc5\xa1ke postojanke, bolni\xc5\xa1nice in ve\xc4\x8dje voja\xc5\xa1ko pokopali\xc5\xa1\xc4\x8de._NEWLINE_Na obmo\xc4\x8dju So\xc5\xa1ke fronte in tudi v zaledju je po bojih ostalo veliko grobov, pokopali\xc5\xa1\xc4\x8d in razli\xc5\xa1nih spominskih znamenj. Samo na o\xc5\xbejem Gori\xc5\xa1kem je bilo po 1. svet. vojni okoli 200 voja\xc5\xa1kih pokopali\xc5\xa1\xc4\x8d. Med vojnama so italijanske oblasti pokopali\xc5\xa1\xc4\x8da urejale in preuredile. Zgradili so kostnice na Sredipolju, Oslavju in Kobaridu in vanje prenesli ostanke italijanskih vojakov z opu\xc5\xa1\xc4\x8denih pokopali\xc5\xa1\xc4\x8d. Uredili pa so tudi pokopali\xc5\xa1\xc4\x8da avstro-ogrskih vojakov. Najve\xc4\x8dje tako pokopali\xc5\xa1\xc4\x8de na obmo\xc4\x8dju Slovenije je v Gorjanskem, kjer je pokopano preko 10.000 tiso\xc4\x8d avstro-ogrskih vojakov razli\xc4\x8dnih narodnosti._NEWLINE_V Gorjanskem sta bila  rojena slovenski jezikoslovec in etnolog Karel \xc5\xa0trekelj (1859-1912) ter kmetijski strokovnjak Anton \xc5\xa0trekelj(1875-1943).'